Julie | 2009 | Op reis deur die lewe
Julie 17, 2009
Ek hou daarvan om teen skemer te gaan stap en te dink oor die dag wat agter my rug lê. Sonsaktyd, wanneer die berge pienk word en die eende huis toe kom en kinders nog vir oulaas in die laaste lig ‘n bietjie buite speel. Dit laat my kalm en getroos voel.
Vanoggend het ek ‘n afspraak met Erena gehad. Ons het gesels oor haar tweede boek wat sy aan’t skryf is. ‘n Boek oor God se voetspore deur haar dorp. En oor haar beplande trip Amerika toe – met ‘n gros van haar dorp se mense – ‘n kaptein in die polisie, ‘n radio omroeper, ‘n oud-straatkind, 4 jeugwerkers in skole, ‘n gewese drug lord, 2 ma’s, ‘n sakevrou, ‘n jeugleraar, en nog ander … Sy wil hulle saamneem na ‘n konferensie oor geestelike impak en rypheid, want sy sal graag eendag iets soortgelyk in haar eie dorp wil aanbied, maar daarvoor het sy mense nodig wat sal verstaan waaroor dit gaan; mense wat dit self eerstehands beleef het – sodat hulle ander kan inspireer … Vanoggend het ons dus gepraat oor fondse en drome en durf en onverdunde geloof.
Ek ken Erena van de Venter al vir 25 jaar of meer – sedert ons destyds saam, op Worcester, murals geverf het met die gangsters. Sy was nog altyd so. So besorg oor haar gemeenskap. So ingestel daarop om mense hoop te gee, en geleenthede, ‘n nuwe begin. Sy was nog altyd vir my ‘n enorme inspirasie!
Re-laas: Ek het geskryf en ge-organize en gedink en ge-beplan vir ‘n vale. Nou is ek reg vir die berg optredes wat voorlê … Of so reg soos wat menslik moontlik is. Niks meer wat ek nog kan doen nie. Veel meer wat God nog kan doen. En daarop bargain ek!! 🙂
Komende naweek (18 & 19/07) is ek by die Volksblad Kunstefees in Bloemfontein. Saterdagmiddag, 14:00 saam met Matthys Maree, met ‘n show vol songs en stories oor die liefde en die lewe. Kaartjies by Computicket: onder ANNALISE WIID, SKEWE SNYTJIES BROOD. Sondagoggend doen ons 2 eredienste by die klipkerk (09:30 en 11:00) voor ek terugvlieg huis toe.
Die naweekdaarna (24-26/07) kamp ek iewers buite Pretoria met ‘n groep van Lux Mundi gemeente en die Sondagaand doen ek die erediens in Melville se NG kerk. En die naweek daarna (01/08) sing ek in Loeriesfontein!
Ek skryf hierdie ou briefie nou al vir die 6de jaar. Party van julle is al 6 jaar lank aan die ontvangkant. Ander het maar onlangs eers op my adreslys of op my blog beland. Wat ‘n voorreg om die lewe op so ‘n manier met mekaar te deel. DANKIE vir julle almal se belangstelling, ondersteuning en aanmoediging – JULLE IS VIR MY ‘N INSPIRASIE!! Regtig. Julle maak my hart sterk soos die pienk berge teen sonsak!
Sedert vanoggend is Jesaja 50:4 uit die NIV weer vars in my gedagtes:
Mag Hy dit in ons bly doen – dat ons almal, op een of ander manier, lewenstroos en vrede kan bring in ons moeë gemeenskappe …
You are currently browsing the Op reis deur die lewe blog archives for Julie, 2009.